CELEX: 32017R0335
Language: sl
Date: 2017-02-27 00:00:00
Title: Uredba Komisije (EU) 2017/335 z dne 27. februarja 2017 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe steviol glikozidov (E 960) kot sladila v nekaterih slaščičarskih izdelkih z zmanjšano energijsko vrednostjo (Besedilo velja za EGP. )

28.2.2017   
            
            
               SL
            
            
               Uradni list Evropske unije
            
            
               L 50/15
            
         UREDBA KOMISIJE (EU) 2017/335
   z dne 27. februarja 2017
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe steviol glikozidov (E 960) kot sladila v nekaterih slaščičarskih izdelkih z zmanjšano energijsko vrednostjo
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
            
         
               (2)
            
            
               Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Dne 27. maja 2015 je bil vložen zahtevek za odobritev uporabe steviol glikozidov (E 960) kot sladila v nekaterih slaščičarskih izdelkih z zmanjšano energijsko vrednostjo. Zahtevek je bil pozneje dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Steviol glikozidi so nekalorične sestavine sladkega okusa in se, v skladu s členom 7 Uredbe (ES) št. 1333/2008, lahko uporabljajo kot nadomestilo za kalorične sladkorje v nekaterih slaščičarskih izdelkih, s čimer se zmanjša njihova energijska vrednost in se potrošnikom ponudijo izdelki z zmanjšano energijsko vrednostjo. Zaradi kombinirane uporabe steviol glikozidov in sladkorja so izdelki sladki, njihov okus pa je boljši v primerjavi z izdelki, za slajenje katerih so bili uporabljeni le steviol glikozidi, saj sladkor zakrije priokus steviol glikozidov.
            
         
               (5)
            
            
               V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane (v nadaljnjem besedilu: Agencija).
            
         
               (6)
            
            
               Agencija je leta 2010 sprejela znanstveno mnenje (3) o varnosti steviol glikozidov za predlagane uporabe kot aditiv za živila (E 960) in določila sprejemljiv dnevni vnos, in sicer 4 mg/kg telesne teže/dan, izraženo kot ekvivalenti steviola.
            
         
               (7)
            
            
               Leta 2015 je Agencija pregledala oceno izpostavljenosti za steviol glikozide in ugotovila, da so ocene izpostavljenosti pod sprejemljivim dnevnim vnosom za vse starostne skupine, razen za majhne otroke v eni državi, kjer je pri zgornji meji (95. percentila) ocenjenega visokega vnosa (4). Izračuni izpostavljenosti, ki jih je leta 2015 opravil inštitut za javno zdravje in okolje Rijksinstituut voor Volksgezondheid en Milieu, so pokazali, da predlagana razširitev uporabe, ob predpostavki, da imajo izdelki, ki vsebujejo steviol glikozide, 25 % tržni delež, in ob predpostavki, da so potrošniki 100 % zvesti eni blagovni znamki, ne vpliva na 95-percentilno izpostavljenost pri majhnih otrocih, starih od dveh do šest let, na Nizozemskem.
            
         
               (8)
            
            
               V svojem mnenju iz leta 2015 je Agencija navedla, da v okviru sistema razvrščanja živil FoodEx ni mogoče prikazati vseh omejitev/izjem, ki veljajo za uporabo steviol glikozidov (E 960) v živilih iz podkategorije živil 05.2. Zato je bila za celotno kategorijo živil določena najvišja raven 2 000 mg/kg, zaradi česar je prišlo do prekomerne ocene izpostavljenosti. Poleg tega živila kategorije 05.2. „Drugi slaščičarski izdelki, vključno z mikro sladkornimi izdelki za osvežitev daha“ niso bili identificirani kot ena glavnih kategorij živil, ki prispeva k izpostavljenosti steviol glikozidom (E 960).
            
         
               (9)
            
            
               Ob upoštevanju, da so ocene izpostavljenosti pod sprejemljivim dnevnim vnosom za vse starostne skupine, predlagane uporabe in ravni uporabe steviol glikozidov (E 960) kot sladila ne predstavljajo tveganja za varnost.
            
         
               (10)
            
            
               Zato je primerno odobriti uporabo steviol glikozidov (E 960) kot sladila, ki se doda nekaterim slaščičarskim izdelkom z zmanjšano energijsko vrednostjo iz podkategorije živil 05.2 „Drugi slaščičarski izdelki, vključno z mikro sladkornimi izdelki za osvežitev daha“: trdi slaščičarski izdelki (bonboni in lizike), mehki slaščičarski izdelki (žvečljivi bonboni, sadni žele bomboni in izdelki iz sladkorne pene/marshmallows), sladki koren, nugat in marcipan (največ 350 mg/kg); močno aromatizirane pastile za grlo (največ 670 mg/kg) in mikro sladkorni izdelki za osvežitev daha (največ 2 000 mg/kg).
            
         
               (11)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (12)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. februarja 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  EFSA Journal 2010;8(4):1537.
   
      (4)  EFSA Journal 2015;13(6):4146.
   
      PRILOGA
      Podkategorija živil 05.2 „Drugi slaščičarski izdelki, vključno z mikro sladkornimi izdelki za osvežitev daha“ v delu E Priloge II k Uredbi (ES) št. 1333/2008 se spremeni:
      
                  (a)
               
               
                  vnos za steviol glikozide E 960, ki se nanašajo na „samo slaščičarski izdelki brez dodanega sladkorja“, se nadomesti z naslednjim:
                  
                               
                           
                           
                              „E 960
                           
                           
                              steviol glikozidi
                           
                           
                              350
                           
                           
                              (60)
                           
                           
                              samo slaščičarski izdelki brez dodanega sladkorja
                              samo trdi slaščičarski izdelki z zmanjšano energijsko vrednostjo (bomboni in lizike)
                              samo mehki slaščičarski izdelki z zmanjšano energijsko vrednostjo (žvečljivi bomboni, sadni žele bomboni in izdelki iz sladkorne pene/marshmallows)
                              samo sladki koren z zmanjšano energijsko vrednostjo
                              samo nugat z zmanjšano energijsko vrednostjo
                              samo marcipan z zmanjšano energijsko vrednostjo“
                           
                        
            
                  (b)
               
               
                  vnos za steviol glikozide E 960, ki se nanašajo na „močno aromatizirane pastile za grlo brez dodanega sladkorja“, se nadomesti z naslednjim:
                  
                               
                           
                           
                              „E 960
                           
                           
                              steviol glikozidi
                           
                           
                              670
                           
                           
                              (60)
                           
                           
                              samo močno aromatizirane pastile za grlo z zmanjšano energijsko vrednostjo ali brez dodanega sladkorja“
                           
                        
            
                  (c)
               
               
                  vnos za steviol glikozide E 960, ki se nanašajo na „samo mikro sladkorni izdelki za osvežitev daha, brez dodanega sladkorja“, se nadomesti z naslednjim:
                  
                               
                           
                           
                              „E 960
                           
                           
                              steviol glikozidi
                           
                           
                              2 000 
                           
                           
                              (60)
                           
                           
                              samo mikro sladkorni izdelki za osvežitev daha, z zmanjšano energijsko vrednostjo ali brez dodanega sladkorja“